Nahki Wells (2015)
**Nahki Michael Wells** (sündinud 1. juunil 1990 Hamiltonis) on Bermuda jalgpallur, kes mängib ründajana Inglismaa esiliigaklubis Bristol City ja Bermuda jalgpallikoondises.

Ta alustas jalgpallurikarjääri Bermuda klubis Dandy Town Hornets. 2010. aastal mängis ta USA tugevuselt neljanda liiga klubis Bermuda Hogges. Samal aastal siirdus ta Inglismaale ja läks novembris Inglismaa klubisse Carlisle United, kellega sõlmis lepingu 2011. aasta 1. jaanuaril. 15. jaanuaril 2011 debüteeris ta Carlisle Unitedi meeskonnas Inglismaa tugevuselt kolmandas liigas mängus Bristol Roversi vastu.

2011. aasta juulis sõlmis Wells lepingu Inglismaa tugevuselt neljanda liiga klubiga Bradford City. Bradford City meeskonnas lõi ta esimese liigavärava viienda vooru mängus Barneti vastu. Kokku lõi Wells sel hooajal liigas kümme väravat. 2012. aasta märtsis pikendas ta klubiga lepingut ühe aasta võrra. Hooajal 2012/13 tegi Wells veelgi edukama hooaja, kui lõi 18 väravat. 2012. aasta septembris sõlmis ta Bradford Cityga uue kolmeaastase lepingu. 2013. aasta veebruaris jõudis ta Bradford Cityga Inglismaa liigakarikavõistlustel finaali, kus kaotati Swansea Cityle. Samal aastal aitas ta Bradford Cityl tõusta Inglismaa tugevuselt kolmandasse liigasse. Hooajal 2013/14 lõi Wells Inglismaa tugevuselt kolmandas liigas 19 esimese mänguga 14 väravat.

2014. aasta 10. jaanuaril sõlmis Wells nelja ja poole aasta pikkuse lepingu Inglismaa esiliigaklubiga Huddersfield Town. Wells oli toona Huddersfield Towni suurim ost, kuid ülemineku summat ei avalikustatud. Huddersfield Towni meeskonnas debüteeris Wells 11. jaanuaril Millwalli vastu ja lõi selles mängus kohe värava ning seda vähem kui 24 tundi pärast klubiga liitumist. Hooajal 2013/14 jäi Inglismaa esiliigas Wellsi arvele 22 mänguga seitse väravat. Järgmisel hooajal tõusis Wells Huddersfield Towni hooaja suurimaks väravalööjaks (14 väravat, millest 11 Inglismaa esiliigas). Hooaeg 2015/16 on olnud Wellsi seni edukaim Inglismaa esiliigas (17 väravat). 2016. aastal valiti Wells lisaks Huddersfield Towni aasta mängijaks. 2017. aastal kindlus ta Huddersfield Towniga pääsu Inglismaa kõrgliigasse.

2017. aasta augustis siirdus Wells viie miljoni naelsterlingi eest Inglismaa kõrgliigaklubisse Burnley. Burnleys mängis Wells ainult hooajal 2017/18, mil sai kirja vaid kümme mängu ja mitte ühtegi väravat. Aastatel 2018–2020 oli Wells Burnleyst kaks hooaega laenul Inglismaa esiliigaklubis Queens Park Rangers.

2020. aasta jaanuaris sõlmis ta kolme ja poole aasta pikkuse lepingu Bristol Cityga.

Bermuda jalgpallikoondises debüteeris Wells 2007. aastal. Koondisekarjääri esimese värava lõi ta 7. oktoobril 2011 MM-i valikmängus Trinidadi ja Tobago vastu. 2019. aasta CONCACAF Gold Cup'il lõi ta alagrupiturniiril värava Costa Rica ja Nicaragua vastu.

Viited
------

1. ↑  "Bermuda striker Nahki Wells to join Carlisle United United". BBC Sport. 21. detsember 2010. Vaadatud 21. detsembril 2010.
2. ↑  "Wells wins City contract". Bradford City A.F.C. 22. juuli 2011. Originaali arhiivikoopia seisuga 5. september 2012. Vaadatud 22. juulil 2011.
3. ↑  "Bradford City bring in striker Nahki Wells". BBC Sport. 22. juuli 2011. Vaadatud 22. juulil 2011.
4. ↑  "City take up Wells option". Bradford City A.F.C. 9. märts 2012. Originaali arhiivikoopia seisuga 30. juuni 2012.
5. ↑  "Bradford City forward Nahki Wells signs new deal". BBC Sport. 28. september 2012.
6. ↑  Simon Parker (28. september 2012). "Nahki Wells puts pen to paper on new Bradford City deal". *Telegraph & Argus*.
7. ↑  "TERRIERS SIGN WELLS". Huddersfield Town A.F.C. 10. jaanuar 2014. Vaadatud 10. jaanuaril 2014.
8. ↑  "Wells moves to Huddersfield". Bradford City A.F.C. 10. jaanuar 2014. Vaadatud 10. jaanuaril 2014.
9. ↑  "Huddersfield 1 Millwall 0: Wells nets winner on debut". *Yorkshire Post*. 11. jaanuar 2014. Originaali arhiivikoopia seisuga 21. november 2015. Vaadatud 12. jaanuaril 2014.
10. ↑  "Mark Robins hails 'absolute snip' Nahki Wells' winning strike". Telegraph & Argus. 13. jaanuar 2014. Vaadatud 13. jaanuaril 2014.
11. ↑  Ferrington, Juliette (31. august 2017). "Nahki Wells: Burnley sign striker from Huddersfield". *BBC Sport*. Vaadatud 31. augustil 2017.
12. ↑  "CITY SIGN NAHKI WELLS". *Bristol City FC*.

Välislingid
-----------

 Nahki Wells – pildid, videod ja helifailid Wikimedia Commonsis